Gigi Hadid die nuwe gesig van nog 'n bekende modehuis
JY LEES NOU Gigi Hadid die nuwe gesig van nog 'n bekende modehuis
Die groot Amerikaanse modehuis Tommy Hilfiger het pas die nuus gebreek dat Gigi Hadid nie net hul nuwe gesig is nie, maar ook in samewerking met Tommy Hilfiger 'n spesiale reeks gaan ontwikkel.
"Ek het nooit gedink ek sal gevra word om 'n basiese versameling te ontwerp nie, daarom voel dit steeds soos 'n droom dat Tommy my genader het om saam met hom te werk," sê Gigi Hadid.
Dit is 'n groot stap vir Gigi om die ambassadeur van 'n wêreldbekende modehuis te wees. Die vrouereeks gaan bestaan uit ontspanningsdrag, skoene, bykomstighede, sonbrille en 'n nuwe parfuum. Die gevoel van dié reeks gaan 'n kombinasie wees van Gigi se unieke moderne styl en Hilfiger se klassieke Amerikaanse styl.
"Ek ken Gigi en haar gesin al jare lank en dit was wonderlik om te sien hoe sy ontwikkel tot een van die wêreld se top-modelle en gewildste mode-invloede," sê Tommy Hilfiger. "Gigi was deel van ons loopplankvertonings en nou is ons verheug om vorentoe met haar saam te werk as die nuwe gesig van Tommy Hilifiger-vroueklere en -geur. Sy is waarlik vandag se 'Tommy Girl' – haar innemende persoonlikheid is vrolik en altyd optimisities, en haar styl is vol selfvertroue, gemaklik en ontspanne."
Gigi is ook baie gewild op sosiale media. Sy het ongeveer 10,2 miljoen volgelinge op Instagram en net meer as 1 miljoen op Twitter en Facebook. Sy deel graag agter-die-skerms-foto's van vertonings en rooitapyt-geleenthede met haar aanhangers. Gigi was al op verskeie tydskrifvoorblaaie, vanjaar op onder meer dié van W, Harper's Bazaar, Elle, TeenVogue en minstens vier verskillende lande se Vogue. En sy het deel geword van die eksklusiewe groep Victoria's Secret-modelle by dié onderklere-reeks se jaarlikse groot loopplankvertoning. Gigi het al in verskeie musiekvideo's verskyn, ook in Taylor Swift se "Bad Blood".